ناتو-نون باش کاتیبی ینس استولتنبرگ بیلدیریب کی، روسیا و اوکراینا قوه‌لری آراسیندا قارشیدورما‌لارین داوام ائتدیگی اوکراینانین باخموت شهرینه نظارت یاخین زاماندا روسیانین علینه کئچه بیلر.
استولتنبرگ سوئد-ده آوروپا بیرلیگی اؤلکه‌لری‌نین ساوونما ناظیرلری‌نین توپلانتی‌سینا قاتیلیب.
گؤروش‌دن اول ژورنالیست‌لره آچیقلاما وئرن استولتنبرگ سون هفته‌لر باخموت و اطرافیندا شدت‌لی قارشیدورما‌لارین یاشاندیغینی، روسیانین بورا داها چوخ عسگر یئرلشدیردیگینی بیلدیریب.
روسیا قوه‌لری‌نین جدی ایتکی‌لر وئردیگینی ایفاده ائدن استولتنبرگ "عینی زاماندا باخموتون یاخین گون‌لرده روسیانین الینه کئچه بیله‌جگینی ده گؤزاردی ائده بیلمریک. بو وضعیتین محاربه‌ده دؤنوش نقطه‌سی اولمایاجاغینی وورغولاماق لازیم‌دیر. بو، روسیانین گوجونو گؤرمزلیک‌دن گلمه‌مه‌ین واجیب‌لیگینی وورغولاییر. اوکراینانی دستکلمه‌یه داوام ائتمه لییک" دئییب.
اؤتن ایل ناتو متفیق‌لری‌نین اوکراینایا 150 میلیارد یورو حربی، مالیه و اقتصادی دستک وئردیگینی بیلدیرن استولتنبرگ بونون 65 میلیارد یورونون حربی دستک اولدوغونو قئید ائدیب.
اوکراینایا دستک وئررکن اؤز سلاح و سورسات انبارلارینی دا دولو ساخلاماغین واجیب‌لیگینی وورغولایان استولتنبرگ ساوونما صنایعسی اوره تیمینی آرتیرماقلا یاناشی، بعضی ناتو متفیق‌لری‌نین بیرگه ساتین آلما‌لار اوزرینده ایشلمه‌یه داوام ائتدیگینی بیلدیریب.
